HU Az Európai Unió Hivatalos Lapja C 263/7

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 263/05)

Ez a közzététel az 1151/2012/EU európai parlamenti és tanácsi rendelet 51. cikke alapján jogot keletkeztet a kérelem elleni felszólalásra (1).

EGYSÉGES DOKUMENTUM

„BURRATA DI ANDRIA”

EU-szám: IT-PGI-0005-01393 – 2015.10.27.

OEM ( ) OFJ ( X )

1. Elnevezés

„Burrata di Andria”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Burrata di Andria” OFJ egy tehéntejből, tejszín és pasta filata jellegű sajt párosításával készülő sajt. A bevonatot kizárólag pasta filata jellegű sajt alkotja, aminek a belsejében tejszín és pasta filata szálak keveréke található.

Alaktani, fizikai-kémiai, mikrobiológiai és organoleptikus (érzékszervi) tulajdonságok

Súlya: a „Burrata di Andria” OFJ súlya 100 g és 1 000 g között változik.

Megjelenése: a „Burrata di Andria” OFJ tejfehér színű, bevonata ≥ 2 mm körüli

A töltelék állaga: tejszínbe merülő szálas, szivacsos massza

Formája: kerekded, zsák alakú, a csúcsán jellegzetes lezárással

Stracciatella: a töltelék szigorúan kézzel „szálasított”, tejszínnel kevert pasta filata sajttésztából készül

Nedvességtartalma: 60 % és 70 % közötti

— vágáskor tejszínt ereszt;

— belsejében eltérő méretű szálak találhatók;

— aromája kellemes, friss vagy forralt tej, vaj és tejszín érzetét kelti;

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Tehéntej. A „Burrata di Andria” összeállításakor használt tejszínt centrifugálással állítják elő tej vagy friss tejsavó felhasználásával, amit ezt követően 72 °C-on 15 percig pasztőröznek; használható még friss pasztőrözött és/vagy UHT csomagolású tejszín, és/vagy ezek keveréke az érvényben lévő szabályozás szerinti mikrobiológiai követelmények betartásával.

3.4. Az előállítás azon műveletei, amelyeket a meghatározott földrajzi területen kell elvégezni

A nyersanyagok valamennyi feldolgozási műveletét a meghatározott földrajzi területen kell végezni, egészen a késztermék előállításáig.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Burrata di Andria” csomagolását a 4. pont szerinti meghatározott földrajzi területen található gyártó üzem területén kell végezni, mivel friss, könnyen romló termékről van szó.

A „Burrata di Andria” az alábbi göngyölegekben hozható forgalomba:

— a tetején élelmiszerekhez használható rafiaszállal átkötött, műanyag-bevonatú papírba göngyölt, élelmiszer-csomagolásra alkalmas műanyag tasakokban,

— zöld, műanyag-bevonatú levelekbe csomagolva;

— tálcán, dobozban vagy pohárban, és/vagy töltőfolyadékba merítve.

A terméket 4 és 6 °C közötti hőmérsékleten kell tárolni. A darabok súlya 100 g és 1 000 g között változik.

3.6. A bejegyzett elnevezést viselő termék címkézésére vonatkozó egyedi szabályok

A „Burrata di Andria” oltalom alatt álló földrajzi jelzést a termék címkéjén jól olvasható, eltávolíthatatlan, a rajta szereplő minden más felirattól jól megkülönböztethető betűtípussal kell feltüntetni; utána az „Indicazione Geografica Protetta” (oltalom alatt álló földrajzi jelzés) feliratnak, vagy az I.G.P. (OFJ) rövidítésnek kell szerepelnie.

Tilos bárminemű, nem kifejezetten előírt minősítés használata. Mindazonáltal megengedett olyan – nevekre, társasági formákra vagy magántulajdonban lévő márkajelzésekre – utaló jelölések használata, amelyeknek nincs dicsérő vagy a fogyasztókat megtévesztő jelentése.

A „Burrata di Andria” oltalom alatt álló földrajzi jelzéssel ellátott termék logóját szimbólumok és szavak grafikai egysége alkotja, az alábbiak szerint:

A „Burrata di Andria” OFJ logónak szerepelnie kell a termék címkéjén, göngyölegén, és – valamennyi csomagolt termék esetében – a grafikai megjelenítésén azzal a kikötéssel, hogy a logó teljes magasságának és hosszúságának megfelelő négyszög a grafikai megjelenítés teljes felszínének legalább 10 %, legfeljebb 25 %-át foglalja el.

A göngyölegeken fel kell tüntetni az OFJ uniós szimbólumát.

4. A földrajzi terület tömör meghatározása

A „Burrata di Andria” OFJ előállításának és csomagolásának földrajzi területe Puglia tartomány teljes közigazgatási területe.

5. Kapcsolat a földrajzi területtel

A „Burrata di Andria” egy jellegzetes pugliai sajt, amelyet egyedi előállítási technikája, valamint organoleptikus (érzékszervi) tulajdonságai különböztetnek meg a többi sajttól. A fentiek miatt Puglia tartomány és Dél-Olaszország egyik legkedveltebb és legkülönlegesebb sajttermékeként tartják számon.

A szájhagyomány útján terjedő történet szerint a „Burrata di Andria” sajtot a múlt század első évtizedeiben Lorenzo Bianchino találta fel. Úgy beszélik, hogy amikor egy erős hóvihar miatt nem tudta a tejet a városba szállítani, és mindenképp rákényszerült arra, hogy feldolgozza, még inkább pedig, hogy felhasználja a rajta természetesen megjelenő fölét vagy tejszínt, az alábbi módszerhez folyamodott: az úgynevezett mantèche (a vaj tárolására használt, érlelt pasta filata bevonat) előállítási koncepciója szerint megpróbált egy friss terméket készíteni. Ráadásként ott van még a paraszti kultúrára jellemző, a pazarlást ellenző, minden gyártási maradékot felhasználni igyekvő hozzáállás. Így aztán Bianchino úrnak az az ötlete támadt, hogy összekeveri a pasta filata előállítási maradékát a tejszínnel, és az egészet elhelyezi egy szintén pasta filata sajtból készült burokban.

A „Burrata di Andria” egy pasta filata sajtból kézzel formázott kis batyu, amely ugyanannak a pasta filata sajtnak a tejszínnel kevert „szálait” tartalmazza. A tejszín és pasta filata „szálak” keverékét stracciatellának nevezik. A stracciatella elnevezés pontosan a batyu tartalmának előállítási módjára utal. A pasta filata sajtot ugyanis kézzel szaggatják (stracciare), aminek során szabálytalan „lucini” nevű szálak keletkeznek.

A „Burrata di Andria” létezéséről szóló első utalások 1931-re nyúlnak vissza; a termék megjelenésétől kezdve átütő sikert arat, nem pusztán Olaszországban, hanem külföldön is – olyannyira, hogy az iráni sahot leghűségesebb fogyasztói között tartották számon. A jellegzetes pugliai termék letisztult, enyhén vajas ízével mindazok örömére szolgál, akik a mediterrán konyhai ízeivel ismerkedve egyszerű, autentikus és nem túlzottan feldolgozott termékeket keresnek.

A „Burrata di Andria” sajt világszerte számos étterem menüsorában igen gyakran előfordul, ebből is kitűnik a termék megbecsülése; természetesen az étlapokon a termék andriai származása is feltüntetésre kerül. Túl azon, hogy előállítása továbbra is a hagyományokhoz híven, eredeti előállítási területén történik, a „Burrata di Andria”– az értékesítését fékező rövid eltarthatósága (shelf-life) ellenére – az idők során még nagyobb hírnévre tett szert. Ugyanis, egy frissen fogyasztandó termékről lévén szó, az ember azt várná a legnevesebb kereskedőktől, hogy a terméket mellőzzék, aminek következtében az csak egy szűk piaci szegmensben elérhető. Mindezek ellenére a termék iránt stabil kereslet mutatkozik, ami egyértelműen a fogyasztók körében kivívott kiváló hírnevéhez kapcsolódik.

A hazai és a külföldi sajtóban egyaránt szép számmal találunk cikkeket, amelyek ezt a sajtot méltatják. A „Corriere della Sera” című napilap egy 1977. augusztus 26-i oknyomozó riportjában a „Burrata di Andria” sajtot Puglia, sőt egész Dél-Olaszország egyik legkiválóbb sajtjakét említi.

A „Repubblica” egyik, 1999. december 16-i kiadásában közzétett cikk a „Burrata di Andria” sajtot kifejezetten a megóvásra érdemes termékek között tartja számon.

Allan Bay egyik, a www.vivimilano.it/atavola weboldalon publikált írása szerint a „Burrata di Andria” fantasztikus, a maga nemében egyedülálló sajt.

Az „Il sole 24 ore” egy 1999. július 30-i cikke a „Burrata di Andria” terméket Puglia egyik kitűnő sajtjaként említi.

Vanna Pescatori jegyzi azt a „La Stampa” elnevezésű lapban „La mondanità” (A világiasság) címmel közzétett írást, mely szerint a maranellói Ferrari autógyár által szervezett gálavacsora menüsorában ez a nagyra becsült sajt is szerepel.

Davide Paolmi egyik, az „Il sole 24 ore” című lap vasárnapi kiegészítő mellékletében megjelent „Giacimenti gustosi da salvaguardare” (Megóvandó ízletes kincsek) című írásában a „Burrata di Andria” sajtot az olasz konyhaművészet más olyan, védelmezésre és megóvásra érdemes termékek sorában említi, mint a „Mozzarella di bufala campana”, a „Coppa piacecntina”, a „Caciocavallo silano” és hasonlók.

1990. augusztus 18-án Nicola Dante Basile, az „Il sole 24 ore” lap mezőgazdasági kiegészítő mellékletének hasábjain közzétett, „Formaggi, il pecorino guida l’export” („Sajtok, juhsajt, kis export-kalauz”) címmel leközölt írásában a „Burrata di Andria” sajtot „kihívást jelentő” termékként említi, ami minden bizonnyal arra utal, mekkora figyelmet, már-már tiszteletet kíván egy ilyen sajt előállítása.

2000-ben, amikor (az 1990/350. sz. miniszteri rendelet előírásai szerint) a Ministero delle Politiche Agricole (Mezőgazdasági Minisztérium) vezetni kezdte a hagyományos termékek jegyzékét, a „Burrata di Andria” sajt azonnal felkerült Puglia tartomány legelső lajstromára.

2000. október 9-én Alberto Pejrano, a hétvégi „Slow food” rovat „I profumi della Puglia di Federico II” (Illatok II. Frigyes Pugliájából) című írásában nem másnak, mint „Egy tejből készült ékszer”-nek nevezi. A www.stayinitaly.com weboldal Puglia tartománynak szentelt szakaszában a „Burrata di Andria” termék a jellegzetes pugliai termékek között kerül említésre. Mások, a www.agipzone.com weboldalon a „Burrata di Andria” terméket rendkívül finomnak minősítik.

Rövid eltarthatósága ellenére, a „Burrata di Andria” termék külföldön, még olyan távoli országokban is közkedvelt, mint az Egyesült Államok, ahová egyes partnervállalkozások hetente indítanak szállítmányokat. Erről tanúskodik az egyik jó nevű étteremlánc, az „Il Fornaio” étlapja is; ahol tematikus napok keretében meghatározott jellegzetességekkel és finomságokkal várják a vendégeket.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.